Ṣalḥi Muḥend Akli yenna-d: « Aglam d aḍris neɣ d aḥric deg uḍris i d-yettaken isallen ɣef uwadem (neɣ amdan), ɣef tɣawsa, ɣef wadeg, ɣef wakud, neɣ ɣef tigawt. Aglam yesɛa azal d ameqqran di tira n tsekla, acku isuddus aḍris, yerna ittcebbiḥ-it. Tiwuriwin n uglam, bḍan-t (ma drus) ɣef xemsa. Tamenzut: aglam ittak-as ccbaḥa i uḍris (d tawuri n ucebbeḥ). Tis snat: iferreq iferdisen n tsiwelt gar-asen (d tawuri n uɛzal). Tis tlata: mi ara yesṭuqqet umaru aglam deg uḍris-is, issemɣar taggara n uḍris-agi (d tawuri n useɣzef). Tis rebɛa: ittsekki uglam deg lebni n uḍris (d tawuri n usuddes). Ma d taneggarut d tawuri tasnektant : aglam d yiwen n ubrid i yesɛa umaru akken ad d-yawi ɣef tikta-ines d tesnekta i isarem ad ten-t-id-yefk i umeɣri »30